**ELŐTERJESZTÉS**

**Szombathely Megyei Jogú Város Közgyűlése**

**2025. április 30-ai ülésére**

**BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2025. március 28-án** aVasivíz Zrt. főtulajdonosaival és vezetőivel folytattam megbeszélést a Városházán. A tanácskozást megtisztelte V. Németh Zsolt, vízgazdálkodásért felelős államtitkár úr is.

**Március 28-án** dr. László Győző alpolgármester úr a Kosárlabda V-VI. korcsoport Diákolimpia országos döntőjének ünnepélyes megnyitóján köszöntötte a résztvevőket.

**Március 28-án** Horváth Soma alpolgármester úr részt vett a közgyűlés utáni sajtótájékoztatón.

**Március 29-én** Kelemen Krisztián tanácsnok úr és Bodorkós Imre plébános úr köszöntötte és fogadta a Szent Márton templomban a Horvátországból érkező borpüspököket. A vendégek, a horvátországi „Szent Márton Borpüspökök” szervezet tagjai, akik nem egyházi főméltóságok, ellenben, ők azok a hagyományőrzők, akik szervezői és kivitelezői a szőlő és borkultúra magas szintre emelésének hazájukban.

**Március 31-én** Horváth Soma alpolgármester úr Dr. Baráthné Molnár Mónika igazgató asszonnyal együtt, a Berzsenyi Dániel Könyvtár által felajánlott könyvekkel töltötte fel a Bookline Lapozót, a Városháza előtti téren.

**Április 1-jén** Horváth Soma alpolgármester úr részt vett a Húsvéti Vásárral kapcsolatban tartott sajtótájékoztatón a Fő téren.

Április 1-3-ig Németh Ákos tanácsnok úr a JUSTNature Project Meetingen vett részt Bécsben és Szombathelyen.

Április 1-jén Kelemen Krisztián tanácsnok és bizottsági elnök úr bejárást tartott a Városrendészet irodájában, tekintettel arra, hogy a rendészet ezen a napon kezdte meg működését. A rendészet működését és az épületet Ágoston Sándor irodavezető mutatta meg.

**Április 2-án** JUSTNature Project találkozóján mondtam köszöntő beszédet. Az eseményen Németh Ákos tanácsok úr is részt vett.

**Április 2-án** aSzékesegyház elől indult, a Fő téren haladt keresztül, és a Városháza előtt ért véget a 11. alkalommal, az autizmus világnapja alkalmából szervezett „Kék séta” Szombathelyen. A rendezvényen Városháza előtt köszöntőt mondtam.Az eseményen Horváth Soma alpolgármester úr és Bokányi Adrienn tanácsnok asszony is részt vett.

**Április 2-án** Horváth Soma alpolgármester úr részt vett az AGORA Savaria Nonprofit Kft. által szervezett sajtóreggelin, melyen a tavaszi programokról tartott tájékoztatót a Művelődési és Sportházban.

**Április 2-án** Kelemen Krisztián tanácsnok úr Sopronban az Innovációs Központban vett részt az ATHU Interreg – Start-up seminar elnevezésű rendezvényen az ANTI-addict pályázattal kapcsolatban.

**Április 3-án a** Szombathelyi Járási Fejlesztési Fórum társelnökeként a Fórumban szavazati joggal rendelkező települések vezetőivel egyeztettem a Versenyképes Járások Programmal kapcsolatos fejlesztési elképzeléseikről.

**Április 3-án** a Szombathelyi Rendőrkapitányság nagytermében Kelemen Krisztián tanácsnok úrral a Szombathelyi Rendőrkapitányság 2024. évi munkájának évértékelőjén vettünk részt, ahol pohárköszöntőt mondtam.

**Április 4-én** József Attila költészetét idézte meg a Derkovits iskola hagyományos Verssoroló gálája. Az ünnepségen, melyen köszöntőt mondtam, a 120 éve született költő verseit, dalokat, néptáncos produkciókat láthatott, hallhatott a közönség. Az eseményen részt vett Horváth Soma alpolgármester úr is.

**Április 4-én** sajtótájékoztatót tartott a Vasivíz Zrt., ahol beszámoltak az éves közgyűlést megelőző igazgatósági és felügyelőbizottsági ülésen megtárgyalt közérdekű információkról, a társaság gazdasági eredményeiről, fejlesztéseiről, és az ivóvíz minőségéről, ellenőrzési rendjéről. A sajtótájékoztatón Krenner Róbert vezérigazgatóval, Vámos Zoltán főispánnal és dr. Király Ildikó megyei tisztifőorvos asszonnyal vettünk részt.

**Április 5-én** Kelemen Krisztián tanácsnok úr mondott köszöntő beszédet a Szombathelyi Városi Vásárcsarnok 50. évfordulója alkalmából megrendezett sonkakóstolón.

**Április 7 és 11.** között a dublini főpolgármester meghívására Horváth Soma alpolgármester úrral Dublinba látogattam, a Bloomsday kapcsán kialakított együttműködés továbbfejlesztése érdekében.

Dublini tartózkodásunk során találkoztunk a Bloomsday támogatóival, a Külgazdasági és Külügyminisztérium kulturális igazgatójával, Eugene Downes úrral, Írország két korábbi budapesti nagykövetével, Pat Kelly és Ronan Gargan urakkal, a Leopold Bloom Alapítvány képviselőivel, John Ward úrral és Mary McLoughlin asszonnyal, valamint a Project Arts Centre vezetőivel és a Murális Műhely projektben részt vevő ír művészekkel. Megbeszélést folytattunk John Callaghan úrral, a Külügyminisztérium EU-bővítési és délkelet-európai igazgatójával, illetve Emma Blain főpolgármester asszonnyal, akinél kezdeményeztem, hogy a szombathelyi művészek készíthessenek dublini házfalakra is falfestményeket a Murális Műhely Projektünkhöz hasonlóan. Látogatásunk alkalmával bejártuk a Ulysseshez kapcsolódó helyszíneket és intézményeket, ahol tájékoztató anyagokat adtunk át a szombathelyi Bloomsday-ről, illetve találkoztunk Bánhegyi Gergely magyar nagykövet úrral is. Nagykövet úr felvetette testvárvárosi kapcsolat létesítésének lehetőségét az ír Dundalk városával, amely korábban jelezte partnerség kialakításának szándékát egy magyar várossal.

**Április 7-én** Szuhai Viktor tanácsnok úr a Szlovén Nemzetiségi Önkormányzati ülésen vett részt.

**Április 8-án** három személy tett ünnepélyes keretek között állampolgársági esküt, melynek keretében dr. László Győző alpolgármester úr olvasta fel az eskü szövegét, majd az aláírást követően átadta az állampolgárságról szóló okiratot.

Továbbá ezen a napon dr. László Győző alpolgármester úr a Szombathelyi Váci Mihály Általános Iskola „Váci Hét” elnevezésű rendezvénysorozatának megnyitóján köszöntötte a jelenlévőket.

**Április 8-án** dr. Horváth Attila alpolgármester úr részt vett az Oladi Általános Iskolában az „Azért jó Oladis diáknak lenni…” című rajzverseny eredményhirdetésén.

**Április 8-án** Kelemen Krisztián tanácsnok úr részt vett a Zanati Közösségi Házban megtartott bűnmegelőzési előadáson, amelyet a Vas Vármegyei Rendőr-főkapitányság Bűnügyi Igazgatóság Bűnügyi Osztály Bűnmegelőzési Alosztály munkatársai tartottak.

**Április 10-én** dr. László Győző alpolgármester úr az Óvodapedagógiai Szakmai Nap megnyitóján köszöntötte a jelenlévőket az Agora Művelődési és Sportházban.

Továbbá ezen a napon dr. László Győző alpolgármester úr az Óvodapedagógiai Szakmai Nap keretében megrendezett rajzpályázat kiállítás megnyitóján vett részt a Polgármesteri Hivatal Eszter termében.

**Április 10-én** Kelemen Krisztián tanácsnok úr az Európai Uniós Helyi Önkormányzatok Képviselőinek Hálózata nyitórendezvényén vett részt, amelyhez online csatlakozott.

**Április 11-én** dr. László Győző alpolgármester úr Polgár László szépkorút köszöntötte 95. születésnapja alkalmából.

Ezen a napon dr. László Győző alpolgármester úr helyszínbejáráson vett részt a Kámoni Arborétum vezetőjével, Németh Gáborral, és a látogatóközpont vezetőjével, Rendes Edinával közösen az Arborétum lehetséges fejlesztési lehetőségeit illetően.

Továbbá ezen a napon „Versek-Színek-Textúrák” címmel nyílt nemzetközi paverpol kiállítás a Kámoni Arborétumban, melynek ünnepélyes megnyitóján dr. László Győző alpolgármester úr, mint a rendezvény fővédnöke vett részt.

**Április 11-én** Bokányi Adrienn tanácsnok asszony megnyitó beszédet mondott a Magyar Költészet Napja és Márai Sándor születésének 125. évfordulója alkalmából megrendezésre kerülő Paverpol és vegyes technikával készült alkotások nemzetközi kiállításán.

Április 11-én Németh Ákos tanácsnok úr a Húsvéti vásárt nyitotta meg.

**Április 11-én** Kelemen Krisztián tanácsnok úr a TeSzedd! – Önkéntesen a tiszta Magyarországért önkéntes szemétszedési akcióban vett részt önkéntesekkel a választókörzetében.

**Április 12-én**Szombathelyre érkezett a világ egyik legnépszerűbb akadályfutó versenysorozata, a Spartan Race. Reggel 8 és este 6 óra között harminc országból több ezer magyar és nemzetközi versenyző szállt harcba több kategóriában. Az eseményen dr. László Győző alpolgármester úrral díjakat adtam át. A versenyen összegyűlt támogatáson az Állatvédők Vasi Egyesülete és a Fekete István Állatvédő Egyesület osztozhat.

**Április 12-én** dr. László Győző alpolgármester úr részt vett a Spartan Race Hungary jótékonysági futamán, továbbá díjakat adott át a versenyen résztvevőknek.

**Április 12-én** Bokányi Adrienn tanácsnok asszony részt vett a Spartan Race Hungary Charity futamán, ahol az összegyűlt támogatáson az Állatvédők Vasi Egyesülete és a Fekete István Állatvédő Egyesület osztozhat.

Április 12-én Németh Ákos tanácsnok úr a XXXVI. Savaria Floriadae és XII. Savaria Parcum versenyek eredményhirdetésén köszöntötte a résztvevőket, majd adta át a díjazottak okleveleit, serlegeit.

1.

**Tisztelt Közgyűlés!**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja, illetve az egészségügyi alapellátásról szóló 2015. évi CXXIII. törvény 5. § (1) bekezdése alapján önkormányzatunk kötelező feladata gondoskodni az egészségügyi alapellátásról. Szombathely Megyei Jogú Város közigazgatási területén a háziorvosok és a fogorvosok feladat-ellátási szerződés alapján látják el tevékenységüket.

A Szombathely, Kiskar u. 5. szám alatti 35. számú felnőtt háziorvosi körzet háziorvosa, Dr. Haklits Györgyi a háziorvosi feladatok ellátása tárgyában 2013. január 1. napján kötött három oldalú megállapodást (a továbbiakban: megállapodás) nyugdíjba vonulása okán szeretné megszüntetni. A megállapodás 11. pontja értelmében a felek egymásnak 6 hónapos felmondási idővel, indoklási kötelezettséggel mondhatnak fel.

Fentiek alapján a három oldalú megállapodás közös megegyezéssel történő megszüntetése javasolt 2025. október 31.napjával.

Dr. Haklits Györgyi praxisjogát a feladat-ellátási szerződés megszűnését követően, a hatályos jogszabályi lehetőség szerint az arra nyitva álló határidőben – 2026. április 30-ig – értékesítheti, mely idő alatt a praxis helyettesesítéséről a Szombathelyi Egészségügyi és Kulturális Intézmények Gazdasági Ellátó Szervezete (a továbbiakban: GESZ) gondoskodik.

Abban az esetben, ha Dr. Haklits Györgyi a praxisjogát nem tudja értékesíteni 2026. április 30. napjáig, úgy a betöltetlen praxist tovább kell működtetnie az Önkormányzatnak a Szombathelyi Egészségügyi és Kulturális Intézmények Gazdasági Ellátó Szervezete (a továbbiakban: GESZ) által.

A megállapodás 8. pontja értelmében, a vállalkozó háziorvos a feladat-ellátási megállapodás megszűnése napján köteles a részére használatba átadott ingatlant, valamint az átadott vagyontárgyakat leltár szerint, rendeltetésszerű használatra alkalmas állapotban a GESZ részére (előzetes egyeztetés alapján) visszaadni.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**2.**

**Tisztelt Közgyűlés!**

**2/1.**

A **Dr. Bohóc Mosolyszolgálat Alapítvány** azzal a kéréssel fordult hozzám, hogy polgármesteri keretem terhére a működésüket támogassam. Az alapítvány közel tíz éve minden héten mosolyt és vidámságot csempész a beteg gyermekek, szüleik és az egészségügyi dolgozók mindennapjaiba. Előzőekre tekintettel az Alapítvány részére 200.000,- Ft összegű támogatást javasoltam.

**2/2.**

A **Művészeti Szakközépiskoláért Alapítvány** azzal a kéréssel fordult hozzám, hogy támogassam a Szombathelyi Művészeti Szakgimnázium 50 éves évfordulóját. A jubileumi rendezvénysorozat keretén belül iskolatörténeti könyv kiadását tervezik, aminek költségeihez polgármesteri keretem terhére 200.000,- Ft összegű támogatást javasoltam.

Szombathely Megyei Jogú Város Közgyűlésének az önkormányzati forrásátadásról szóló 47/2013. (XII.4.) önkormányzati rendelete 1.§ (5) bekezdése értelmében az alapítványok részére pénzeszköz átadása kizárólag a Közgyűlés döntése alapján lehetséges.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**3.**

**Tisztelt Közgyűlés!**

A 2023. július 1. napján hatályba lépett, az egészségügyi alapellátásról szóló 2015. évi CXXIII. törvény új 6/B. §-a alapján az állam az egészségügyi alapellátás körében – a települési önkormányzattal együttműködésben – gondoskodik a védőnői ellátásról.

Fentiekre tekintettel a 223/2023. (VI.15.) Kgy. határozat alapján Szombathely Megyei Jogú Város Önkormányzata, a Vas Vármegyei Markusovszky Egyetemi Oktatókórház (a továbbiakban: Kórház), valamint a Szombathelyi Egészségügyi és Kulturális Intézmények Gazdasági Ellátó Szervezete háromoldalú megállapodást kötött a védőnői feladat átadás-átvételéről, melynek X/2. pontja értelmében a Kórház kötelezettséget vállalt arra, hogy a Szombathely Megyei Jogú Városban bevezetett ún. „Babaköszöntő Csomag” program továbbvitelét 2023. július 1. napjától változatlan formában, térítésmentesen elvégzi.

A feladat átadását követően a védőnői szolgálat leterheltsége miatt a program nehézkesen működött, ezért a Kórházzal történt egyeztetések eredményeképpen a 177/2024. (IX.26.) Kgy. sz. határozattal a fenti megállapodás X/2. pontja módosításra került, mely szerint az ún. „Babaköszöntő Csomag” program továbbvitelét a Kórház akként biztosítja, hogy utólag, minden hónap 10. napjáig a „Babaköszöntő Csomag” igényléséhez szükséges összegyűjtött kérelmeket – visszamenőleges hatállyal, 2024. július 1. napjától – az Önkormányzat részére eljuttatja, amelyek alapján az Önkormányzat gondoskodik a „Babaköszöntő Csomag” kérelmezőkhöz történő eljuttatásáról.

Fentiekhez szükséges az újszülöttek törvényes képviselőjének telefonszáma és e-mail címe is, azonban a megállapodás X/2. f) pontja értelmében a kezelt adatok köre erre nem terjed ki. Indokolt továbbá a X/2. e) pontjának módosítása is arra vonatkozóan, hogy az érintettek köre ne csak a Szombathelyen született újszülöttekre terjedjen ki, hanem a korábbi gyakorlatnak megfelelően a Szombathelyen életvitelszerűen lakó újszülöttekre is.

A „Babaköszöntő Csomag” program folyamatosságának biztosítása érdekében javaslom a megállapodás fentiek szerinti módosítását.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**4.**

**Tisztelt Közgyűlés!**

Szombathely Megyei Jogú Város Önkormányzata (a továbbiakban: Önkormányzat) és a Fogyatékkal Élőket és Hajléktalanokat Ellátó Közhasznú Nonprofit Kft. (a továbbiakban: NonprofitKft.) 2017. december 27. napjától határozatlan időre szóló ellátási szerződést kötött az egyes személyes gondoskodást nyújtó szociális ellátások átvállalásáról.

Az Önkormányzat és a Nonprofit Kft. között létrejött ellátási szerződés (a továbbiakban: szerződés) módosítása vált szükségessé az alábbi okok miatt:

1. A papírbrikettáló, valamint a fejlesztő foglalkoztatás tevékenységek a Kötő utca 12. szám alatti bérlemény helyett a Lovas utca 23. szám alatti bérleményben zajlanak. A szerződés II.1.e) pontjának módosítása szükséges az alábbiak szerint:

*„a Lovas utca 23. szám alatti bérleményben, külön telephely engedéllyel papírbrikettálót, valamint fejlesztő foglalkoztatást működtet.”*

1. A Nonprofit Kft. közfoglalkoztatáshoz kapcsolódó mintaprogramot működtet. A szerződés II.3.) pontja tartalmazza, hogy a Nonprofit Kft. a közfoglalkoztatás keretében részt vesz Szombathely Megyei Jogú Város közigazgatási területén a zöldterületek gondozásában. A közfoglalkoztatásban végzett tevékenységek bővülése miatt a szerződés II.3.) pontjának módosítása szükséges az alábbiak szerint:

*„A Nonprofit Kft. közfoglalkoztatás keretében részt vesz Szombathely Megyei Jogú Város közigazgatási területén a zöldterületek gondozásában. Közreműködik a városi szociális tűzifaprogramban, mely keretében feldolgozza és kiszállítja a részére biztosított tűzifát. Mintaprogramja keretében a Lovas utca 23. alatti telephelyén gravírozott ajándéktermékeket és fűtésre alkalmas papír brikettet készít. Az elkészült brikettet a szociális tűzifaprogramhoz csatlakozva osztja ki az önkormányzat által meghatározott rászorulóknak."*

1. A szerződés III.2.) pontja szabályozza az Önkormányzat részéről a Nonprofit Kft. részére biztosított éves működési támogatás összegét. A szerződés III.2.) pontja alapján az Önkormányzat és a Nonprofit Kft. minden év december 15-ig határozza meg a következő évre vonatkozó ellenérték összegét, amely azonban – változatlan feladatellátás mellett – nem lehet alacsonyabb, mint a tárgyévi ellenérték összege. Az Önkormányzat költségvetésének évente történő módosítása miatt a szerződés III.2.) pontjának módosítása szükséges az alábbiak szerint:

*„Az önkormányzat és a Nonprofit Kft. minden év december 15-ig határozza meg a következő évre vonatkozó ellenérték összegét.”*

1. A szerződés IV.3.) pontja rendelkezik a Nonprofit Kft. által nyújtott szolgáltatások tekintetében a panaszjog gyakorlásával kapcsolatos feladatokról. A Nonprofit Kft. működési szabályzatának aktualizálása miatt a szerződés IV.3.) pontjának módosítása szükséges az alábbiak szerint:

*"Az ellátott, vagy törvényes képviselője az ellátás körülményeit érintő kifogások orvoslása érdekében az intézmény vezetőjénél jelezheti észrevételeit írásban. Az intézményvezető 15 napon belül köteles a panasztevőt írásban értesíteni a panasz kivizsgálásának eredményéről. Amennyiben az intézményvezető határidőben nem intézkedik, vagy a panasztevő nem ért egyet az intézkedéssel, az intézkedés kézhezvételétől számított 8 napon belül a Fogyatékkal Élőket és Hajléktalanokat Ellátó Közhasznú Nonprofit Kft. ügyvezető igazgatójához fordulhat jogorvoslattal. Amennyiben a panaszt az ellátott az önkormányzathoz nyújtja be, azt haladéktalanul továbbítani kell a Nonprofit Kft. felé, az ügyvezető gondoskodik a panasz kivizsgálásáról. Az önkormányzat a felmerülő panaszokról tájékoztatást kérhet a Nonprofit Kft. ügyvezetőjétől, aki köteles - szükség esetén írásban is - a megfelelő tájékoztatás megadására."*

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Kérem a Tisztelt Közgyűlést, hogy az előterjesztéseket megtárgyalni, és a határozati javaslatokat elfogadni szíveskedjék.**

**Szombathely, 2025. április 17.**

**/: Dr. Nemény András :/**

**I.**

**HATÁROZATI JAVASLAT**

**…/2025.(IV.30.) Kgy. sz. határozat**

1. Szombathely Megyei Jogú Város Közgyűlése jóváhagyja a **Dr. Haklits Györgyi** felnőtt háziorvossal, a praxisjog tulajdonosával, a háziorvosi feladatok ellátása tárgyában kötött három oldalú megállapodás megszüntetését **2025. október 31.** napjával.
2. A Közgyűlés felkéri a GESZ igazgatóját, hogy Dr. Haklits Györgyi felnőtt háziorvostól, a korábban az Önkormányzattól tulajdonába került és a rendelőben használt felszerelési tárgyakat az 1. pont szerinti megállapodás megszűnésével egyidejűleg térítésmentesen vegye vissza.
3. A Közgyűlés felhatalmazza a polgármestert, valamint a GESZ igazgatóját a Dr. Haklits Györgyi felnőtt háziorvossal kötendő - 1. pont szerinti - megállapodás aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója)

**Határidő:** azonnal (1. és 3. pont vonatkozásában)

2025. október 31. (2. pont vonatkozásában)

**II/I.**

**I.**

**HATÁROZATI JAVASLAT**

**…./2025. (IV.30.) Kgy. számú határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés az önkormányzat 2025. évi költségvetéséről szóló 4/2025. (II.28.) önkormányzati rendelet 13. mellékletében meghatározott „Polgármesteri keret” tételsor terhére 200.000,- Ft összeget biztosít a Dr. Bohóc Mosolyszolgálat Alapítvány részéreműködési költségeikre.
2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2025. május 15. (2. pont vonatkozásában)

**II/II.**

**HATÁROZATI JAVASLAT**

**…./2025. (IV.30.) Kgy. számú határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés az önkormányzat 2025. évi költségvetéséről szóló 4/2025. (II.28.) önkormányzati rendelet 13. mellékletében meghatározott „Polgármesteri keret” tételsor terhére 200.000,- Ft összeget biztosít a Művészeti Szakközépiskoláért Alapítvány részérejubileumi rendezvénysorozat és könyvkiadás költségeire.
2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2025. május 15. (2. pont vonatkozásában)

**III.**

**HATÁROZATI JAVASLAT**

**…/2025.(IV.30.) Kgy. sz. határozat**

1. Szombathely Megyei Jogú Város Közgyűlése egyetért a Vas Vármegyei Markusovszky Egyetemi Oktatókórházzal, valamint a Szombathelyi Egészségügyi és Kulturális Intézmények Gazdasági Ellátó Szervezetével a védőnői feladat átadás-átvételéről kötött megállapodás X/2. e) és f) pontjának alábbiak szerinti módosításával:
2. Érintettek az életvitelszerűen Szombathelyen élő újszülött természetes személyek, akiknek törvényes képviselője kéri a köszöntő csomagot.
3. A kezelt személyes adatok: az érintett neve, születési ideje, anyja neve, törvényes képviselőjének neve és aláírása, telefonszáma és e-mail címe.
4. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a megállapodás módosításának aláírására.
5. A Közgyűlés felkéri a polgármestert, hogy a „Babaköszöntő Csomag” kérelmezőkhöz történő eljuttatásához a szükséges intézkedéseket tegye meg.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezetének igazgatója

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (1. pont vonatkozásában)

2025. május 31. (2. pont vonatkozásában)

folyamatos (3. pont vonatkozásában)

**IV.**

**HATÁROZATI JAVASLAT**

**…/2025.(IV.30.) Kgy. sz. határozat**

1. Szombathely Megyei Jogú Város Közgyűlése az Önkormányzat, valamint a Fogyatékkal Élőket és Hajléktalanokat Ellátó Közhasznú Nonprofit Kft. között megkötött ellátási szerződésnek a módosítását az előterjesztésben foglaltak szerint elfogadja.
2. A Közgyűlés felhatalmazza a polgármestert az 1.) pont szerinti szerződés aláírására.

**Felelősök:** Dr. Nemény András polgármester

Dr. László Győző alpolgármester

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Németh Klára, a Fogyatékkal Élőket és Hajléktalanokat Ellátó Közhasznú NonprofitKft. ügyvezető igazgatója /

**Határidő:** azonnal /az 1. vonatkozásában/

2025. május 15. /a 2. pont vonatkozásában/